Susko, Boris, minister spravodlivosti SR (2023-12-20):
Ďakujem pekne za slovo. Vážený pán poslanec, k reforme organizačnej zložky Prezídia Policajného zboru Národnej kriminálnej agentúry sa nateraz nebudem vyjadrovať, pretože sú v štádiu prípravy reformné procesy v rámci celého Policajného zboru, s čím súvisí aj personálne posilnenie základných útvarov Policajného zboru. Zároveň uvádzam, že z pohľadu systemizovaných miezd vyšetrovateľov Policajného zboru nie je v súčasnosti proporcionálne systemizovaný počet vyšetrovateľov s poukazom na nápad trestnej činnosti. Korupcia je jednou z najzávažnejších spoločenských hrozieb, ktorá priamo ovplyvňuje stabilitu, bezpečnosť, demokratický, politický, hospodársky a sociálny systém krajiny. Jej škodlivý vplyv na spoločnosť je celosvetovým problémom, ktorý je potrebné riešiť na vnútroštátnej úrovni, ako aj na úrovni medzinárodného spoločenstva. Túto skutočnosť si uvedomuje aj vláda Slovenskej republiky, ktorá vo svojom programovom vyhlásení na roky 2023 až ´27 boj s korupciou kladie na popredné miesto naprieč celým spektrom vládnych politík upravujúcich činnosť orgánov verejnej správy. Národná kriminálna agentúra Prezídia Policajného zboru bola zriadená 1. decembra 2012 podľa v danom čase platného a účinného § 4 ods. 3 zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov. Zriadenie špecializovaného orgánu na boj proti korupcii bolo podmienené implementáciou Dohovoru Organizácie Spojených národov proti korupcii. Národná kriminálna agentúra Prezídia Policajného zboru je jediným útvarom Policajného zboru určeným na odhaľovanie a vyšetrovanie trestných činov korupcie podľa tretieho dielu ôsmej hlavy osobitnej časti Trestného zákona. Výnimku tvorí iba odhaľovanie vyšetrovania, skrátené vyšetrovanie trestných činov príslušníkov ozbrojených bezpečnostných zborov a vyšetrovanie a skrátené vyšetrovanie trestných činov colníkov, pri ktorých je zákonom určená príslušnosť úradu inšpekčnej služby. Z dôvodu zefektívnenia boja s najvážnejšou trestnou činnosťou prešla k 1. októbru 2019 rozsiahlou reorganizáciou. Zanikli pôvodné líniovo riadené útvary a boli zriadené nové organizačné celky pretransformované na teritoriálne riadenie, ktoré zodpovedajú za odhaľovanie a vyšetrovanie trestných činov v pôsobnosti Národnej kriminálnej agentúry Prezídia Policajného zboru páchaných na ich teritóriu. Konanie páchateľov a spôsoby páchanie trestnej činnosti korupcie sa neustále vyvíjajú a nadobúdajú kvalifikovanejšie formy. Páchatelia týchto protiprávnych deliktov majú obozretnejší postoj a trestnú činnosť páchajú latentným spôsobom. Vo všeobecnosti je možné konštatovať, že spôsoby páchania trestných činov korupcie sa modifikujú, páchatelia ich prispôsobujú novým trendom v súlade s vývojom nových informačných a komunikačných technológií, platobných prostriedkov, a to súrne v kontexte dynamiky rozvoja spoločnosti. Náležité objasňovanie a vyšetrovanie korupčných trestných činov predpokladá efektívny výkon operatívno-pátracej činnosti v úzkej spolupráci s vyšetrovateľmi Policajného zboru a ochotu dotknutých osôb spolupracovať s Policajným zborom. V prípadoch vyšetrovania trestných činov korupcie vzhľadom na vysokú latenciu tohto druhu trestnej činnosti naďalej platí, že primárnym nástrojom na získanie adekvátnych dôkazov o korupcii je vhodne aplikovaná kombinácia viacerých trestno-procesných inštitútov a ochota dotknutých subjektov, väčšinou oznamovateľov, spolupracovať s Policajným zborom. Dlhodobým problematickým miestom je znížený záujem osôb majúcich vedomosť o korupcii spolupracovať, čo je následkom ich negatívnej skúsenosti s priebehom trestného konania z dôvodu opakovania výsluchov počas realizácie procesných úkonov, nevynímajúc sprostredkovanie informácií s hromadnými komunikačnými prostriedkami. Možnosť spolupráce osoby často využívajú až v prípadoch, keď je voči nim vedené trestné stíhanie, resp. keď voči nim bolo vznesené obvinenie. V tejto súvislosti je preto potrebné rozvíjať aktivity na úseku zvyšovania dôvery občanov v štát a verejné inštitúcie, osobitne v orgány činné v trestnom konaní. Ďakujem za pozornosť.